《余将南归燕赵诸公子携妓把酒钱别醉中作把酒》
宋代·汪元量

君把酒，听我歌。
君不见陌上桑，鹑奔奔兮鹊疆疆。
高堂今夕灯烛光，燕姝赵女吹笙簧。
君把酒，听我歌。
美人美人美如此，倾城倾国良有以。
周惑褒姒烽火起，纣惑妲己贤人死。
君把酒，听我歌。
汉家之乱吕太后，唐家之乱武则天。
魏公铜台化焦土，隋炀月殿成飞烟。
君把酒，听我歌。
美人美人色可食，美人美人笑可爱。
美人命薄争奈何，美人色衰相弃背。
美人一笑难再得，美人绝色今何在。
君不见马嵬坡下杨太真，天生尤物不足珍。
那及唐虞九妇人，千古万古名不湮。

作者简介：汪元量（1241～1317年后）南宋末诗人、词人、宫廷琴师。字大有，号水云，亦自号水云子、楚狂、江南倦客，钱塘（今浙江杭州）人。琳第三子。度宗时以善琴供奉宫掖。恭宗德祐二年（1276）临安陷，随三宫入燕。尝谒文天祥于狱中。元世祖至元二十五年（1288）出家为道士，获南归，次年抵钱塘。后往来江西、湖北、四川等地，终老湖山。诗多纪国亡前后事，时人比之杜甫，有“诗史”之目，有《水云集》、《湖山类稿》。